Ce este identitatea digitală?
Identitatea digitală este un mod electronic de a identifica o persoană. Este alcătuită dintr-un secret pe care îl păstrați (“cheia privată”) și o altă parte pe care o puteți face publică fără restricții (“cheia publică”). Cheia privată vă permite să semnați documente electronice, semnătura putând fi verificată de către oricine utilizând doar cheia dvs. publică. De asemenea, cheia dvs. privată poate dezvălui (“decripta”) secrete care au fost ascunse (“criptate”) de alte persoane utilizând cheia dvs. publică.

Ce este un certificat digital?
Certificatul digital este un document electronic care asociază identitatea dvs. digitală cu alte informații, precum numele dvs, adresa de e-mail sau funcția dvs. Certificatul este alcătuit din partea publică a identității dvs. digitale, identitatea organizației (“autoritatea certificatului” sau AC) care a semnat certificatul dvs. și oricare alte date pe care optați să le asociați cu identitatea dvs. Un certificat este de obicei restricționat pentru anumite utilizări, precum semnături digitale, criptare, utilizare cu servere web, etc. Aceasta se numește restricția “utilizării cheii” unui certificat. Încercările de a utiliza certificatul în alte scopuri vor eșua. Deși este posibilă crearea unei identități (și a unui certificat) cu utilizări multiple, nu se obișnuiește crearea uneia pentru toate utilizările posibile. Crearea unui certificat pentru mai multe utilizări este, de asemenea, mai puțin sigură. Certificatele sunt valabile o perioadă de timp limitată, după care devin nevalide și trebuie înlocuite cu o versiune mai nouă. Autoritatea certificatului poate, de asemenea, să invalideze (“să revoce”) certificatul înainte ca acesta să expire. Valabilitatea unui certificat poate fi verificată electronic, utilizând “infrastructura cheii publice” (sau PKI).

Cum obțin un certificat?
Pentru a obține un certificat valid, creați o solicitare de certificat și trimiteți-o autorității de certificare. Dacă autoritatea este de acord, vă va crea un certificat pe care vi-l va returna. Puteți utiliza Asistent certificat sau site-ul web al unei autorități de certificare comerciale pentru a crea solicitarea dvs. de certificat. Puteți obține și păstra multe certificate semnate de diferite AC, care sunt valide separat și sunt supuse unor politici diferite. De exemplu, puteți dispune de un certificat care să vă permită să semnați e-mailuri și de altul care să vă permită să vă identificați în Mesaje.

Unde îmi păstrez certificatele?
Identitățile digitale, inclusiv certificatele, sunt stocate în portcheiul dvs. Aceasta le face disponibile pentru utilizare în aplicații precum Mail și Safari. În portchei sunt stocate și certificatele altora (corespondenți de e-mail, site-uri web, etc.) pe măsură ce computerul le obține pentru dvs. Puteți utiliza Acces portchei (localizat în Aplicații > Utilitare) pentru a vizualiza și pentru a manipula certificatele. Puteți muta și copia liber certificatele, deoarece acestea nu conțin informații personale sau private pe care trebuie să le protejați. Puteți deține mai multe copii ale unui certificat. Dacă trebuie să trimiteți un certificat altcuiva, îl puteți exporta utilizând Acces portchei și îl puteți trimite în condiții de siguranță prin e-mail sau prin alte mijloace. De asemenea, dacă cineva vă trimite un certificat, îl puteți adăuga în portcheiul dvs. prin tragerea peste pictograma Acces portchei sau utilizând meniul Fișier > Importă articole… din Acces portchei.

Ce este o autoritate de certificare?
O autoritate de certificare (AC) este o identitate digitală care semnează certificate și le transformă în documente electronice valide. Deoarece AC sunt la rândul lor identități digitale, pot fi validate, de asemenea, de o altă AC, formând ceea ce se numește un “lanț de certificate”. Pentru ca un certificat să fie valid, AC care l-a semnat trebuie să fie validă și așa mai departe de-a lungul lanțului. Acest fapt este determinat în mod automat de către software‑ul de sistem la evaluarea unui certificat.

De ce se evaluează certificatele?
Utilizați Asistent certificat pentru a evalua validitatea unui certificat și pentru a determina dacă acesta este autentic. Programele software securizate, precum Safari sau Mail, evaluează certificatele înainte de a le utiliza. Dacă utilizați Safari pentru a cumpăra ceva online, de exemplu, Safari evaluează certificatul site-ului web și vă informează dacă acestea sunt valide. Asistent certificat vă oferă mai multe detalii și vă oferă un control superior asupra utilizării certificatelor.